. . . minn Ħ'Attard. Imwieled Mattheus Vella, iben Anthony a.k.a. Twanny u Marthese Vella. Bidel ismu għal Irvin b'rikors il-Qorti fl-età ta' 18-il sena, fl-istess żmien li għażel li jibda jistudja biex isir Investigatur Privat. 'Il quddiem beħsiebu jibdel anki kunjomu. Beda jsejjaħ lilu nnifsu L-Investigatur Virtwali (la liċenzja t'Investigatur Privat għad m'għandux). Fetaħ uffiċċju Ħ'Attard stess, wara li kkapparra l-garaxx tad-dar t'ommu u ta' missieru (hekk jew b'hekk il-ġenituri tiegħu ma jsuqux u qatt ma kellhom karozza). Minn dan l-uffiċċju beda jitħarreġ f'investigazzjonijiet ċkejknin, għax jemmen li l-prattika tagħmlu nies. Wieħed mill-ewwel każijiet li solva kien dwar serq ta' qattus ta' mara xwejħa jisimha Eleonora Psaila. Dak il-qattus, li kien jismu Gusto, kellu jġib risq kbir lil Irvin Vella, L-Investigatur Virtwali. L-istess Eleonora, xhur wara, marret mill-ġdid għandu, din id-darba sabiex jgħin lil żewġt iħbieb tagħha. Dan il-każ kien dokumentat fl-ewwel ktieb mis-sensiela Irvin Vella: Investigatur Virtwali u jġib l-isem ta' Il-Każ Manduca . L-akbar ħbieb ta' Irvin Vella huma l-kuġini tewmin tiegħu Luca u Laura, li ġew lura Malta wara l-mewt ħabta u sabta ta' missierhom. Għalkemm għad għandhom 11-il sena, għandhom ħiliet investigattivi li jħaddmu biex jagħtu daqqa t'id lil kuġinuhom fil-każijiet li jkollu. Bħalma se jagħmlu fil-każ il-ġdid, dak dwar għadd ta' serqiet strambi fi żmien il-festi tal-Milied . . . Tkixxef naqra oħra dwar l-ewwel każ t'Irvin Vella hawnhekk . Ġimgħa qabel il- Festival Nazzjonali tal-Ktieb 2015 , żort l-istamperija Gutenberg waqt il-proċess ta' stampar tal-ktieb il-ġdid tiegħi Jien, Wieħed Minnhom li se jkun għal bejgħ waqt il-festival minn fuq l-istand ta' Merlin Publishers . F'żewġ ħinijiet paralleli, il-qoxra kienet qed tiġi stampata fuq magna u l-kontenut tal-ktieb fuq magna oħra. Il-proċess sħiħ jieħu sagħtejn u nofs, bil-magni jipproċessaw aktar minn 10,000 karta fis-siegħa. Wara li jitlesta l-istampar, il-karti u l-qxur jgħaddu fuq magna oħra li tifforma l-ktieb u tinkolla l-qoxra f'postha. Deherli li lmaħt lil Steve Ebejer, is-Serafin, jistaħba wara waħda minn dawn il-magni. Iżda sakemm mort nittawwal laħaq żgiċċali . . . Il-qoxra ta' Jien, Wieħed Minnhom, disinn ta' Pierre Portelli Is-6 ktieb tiegħi jismu Jien, wieħed minnhom . Dan huwa it-2 ktieb fis-sensiela Unus Mundus u bħall-ktieb ta' qablu, l-istorja maqsuma fi 3 partijiet. Ħiereġ nhar il-Ġimgħa 6 ta' Novembru 2015 , 24 xahar wara Fil-Mergħat tal-Impossibbli . B'kollox domt 30 xahar nirriċerka, nikteb u neditjah. Il-verżjoni finali tal-manuskritt mitbugħ se jkun fiha 224 paġna. Fih 39,024 kelma, imqassmin fi 23 kapitlu. Minn meta bdejt niktbu, fid-19 ta' Lulju tal-2012, l-ammont ta' emails li bgħatt u rċivejt dwaru kienu 319 fuq medda ta' 1,204 ġranet. Dan se jkun it-2 ktieb tiegħi ppublikat din is-sena, u t-2 wieħed miktub għall-adulti. L-istorja hija rrakkontata fl-1 persuna minn Steve Ebejer, wieħed mill-4 serafini li hemm iħufu bejn il-mergħat . . . Il-pubblikazzjoni hija tal- Merlin Publishers taħt ISBN: 9789990915686. . . . u malli ftaħt sibt raġel u mara mdaħħlin fiż-żmien iħarsu lejja. Kont qed nistenniehom, avolja ma kontx nafhom. Hu, raġel imwieled Ħad-Dingli li llum jgħix l-Awstralja. Ġie għal ftit xhur hawn Malta. Hi Rabtija, oħtha tgħix l-Awstralja fl-istess triq ta' dan ir-raġel. Xtaqu jixtru t-triloġija tiegħi, Il-Logħba tal-Allat , wara li semgħuni nitkellem f'intervista mxandra fuq stazzjon tar-radju Awstraljan fid-29 ta' Novembru 2014. Dakinhar, Joe Axiaq minn SBS Radio, kien ċempilli kmieni filgħodu u għamilna intervista telefonika li milli jidher instemgħet minn ħafna nies u ntogħġbot. Dawn iż-żewġ persuni tkellmu mal-mara tiegħi u ftiehmu magħha li jiġu d-dar jiltaqgħu miegħi. Xtraw il-kotba, iffirmajtomlhom u għamilna ftit ħin insiru nafu lil xulxin. Il-kotba li xtraw ħaduhom magħhom lura l-Awstralja. Ħaġa li tassew tatni sodisfazzjon. Isma' l-intervista sħiħa hawnhekk . Fil-Mergħat tal-Impossibbli huwa l-ewwel ktieb Malti li ħareġ bi front cover blurb, jew ' Flurb ' kif sejħulha l-imħuħ wara din l-idea . L-iskop tal-Flurb kien li: a) jagħti esperjenza 'immersiva' lill-qarrej li malli jaqra dawk l-ewwel 99 kelma fuq il-qoxra ta' barra jkun diġà daħal fl-istorja u jkun irid jaqra aktar b) ikun innovattiv u qarrej li jarah taqbdu kurżità għax mhux imdorri jara xi ħaġa ta' dak it-tip. Biex l-isem tal-ktieb jispikka aktar, in-nies tal- Gutenberg Press użaw proċess jgħidulu spot uv lamination fuq it-titlu. B'dan it-trattament, il-kliem Fil-Mergħat tal-Impossibbli ħareġ 'il barra peress li ġie jleqq u ftit imbuzzat. Ir-ritratt li ntuża fl-isfond huwa meħud minn Pierre Portelli, u jirrifletti ħafna l-atmosfera tal-istorja. U waqt li qed nikteb din il-bloggata, qegħdin nippreparaw il-qoxra għal Jien, Wieħed Minnhom , it-tieni ktieb tad-duoloġija Unus Mundus li se jkun ippubblikat fil-ġimgħat li ġejjin . . . Waħda mill-ewwel bloggati li ktibt fuq dan il-blogg kienet dwar il-vjaġġ fuq tal-linja li ispirani biex nikteb Fil-Mergħat tal-Impossibbli – l-ewwel ktieb fis-sensiela Unus Mundus . F'din il-bloggata, se nsemmi xi ftit kurżitajiet dwar l-istorja u kif ktibtha. Il-plot kien sħiħ u ċar f'moħħi. Meta ngħid sħiħ irrid infisser li kont naf l-istorja x'sura għandha. Id-dettalji ġew wara. Biex nagħti eżempju, kont naf li għandi karattru, Steve Ebejer, li se jibda vjaġġ fuq karozza tal-linja li jieħdu fi żmien ieħor u li dawk li hemm fil-karozza miegħu se jispiċċaw protagonisti fl-istorja. Min kienu dawn il-karattri u xi stejjer kien hemm misturin fihom skoprejthom ftit ftit meta bdejt il-proċess propja tal-kitba. L-isketch oriġinali tal-pendent tas-Serafini Il-ħila ta' Steve li jħares lejn persuna u jidħlilha f'moħħha kienet xi ħaġa li dejjem stħajjilt li nista' nagħmel meta kont żgħir. Kont niffoka fuq xi ħadd u niċċassa lejh u nibda nimmaġinani qed nara l-ħajja minn għajnejh jew għajnejha ... din saret waħda mill-ħiliet ewlenin tas-Serafini, li biha setgħu jkunu jafu l-għedewwa tagħhom x'inhuma jikkonfoffaw. Fuq l-istand ta' Merlin Publishers waqt it-tnedija f'Novembru 2013 Ir-riċerka kienet estensiva ħafna – minn tgħarif fuq mard infettiv, armi differenti u tattiċi militari, għal proċess li jgħaddi minnu moħħ ta' bniedem li jesperjenza xokk kbir, għal x'inhuma dawk l-affarijiet li jistgħu jwasslu bniedem biex jagħmel suwiċidju. Sibt l-għajnuna ta' bosta, u bil-ħila tagħhom bdejt naqqgħad kollox f'salt. Niftakar ġurnata partikulari, f'Novembru tal-2009. Kont qiegħed f'rokna tal-ġonna ta' San Anton, waħdi, għall-kwiet. Dak iż-żmien kont qed infittex soluzzjoni għal kif se ndaħħal il-leġġenda tas-Serafini fl-istorja. Mix-xejn, tfaċċa bniedem u qbadna diskursata, u mingħajr ma jaf tani s-soluzzjoni li ridt meta beda jikkwotali mix-xogħolijiet ta' Carl Gustav Jung , psikjatra Svizzeru li ħalla impatt kbir bit-teoriji tiegħu. Biċċiet kbar mill-istorja ktibthom f'kafetterija ċkejkna n-Naxxar. Kien jisimha Ape Miele u Valent, is-sid, kien drani sew. Kafè, torta tat-tuffieħ, sigarett (kien għadni npejjep dak iż-żmien) u ktejjeb tan-noti li kont inħarbex fih ftit kuljum. Imbagħad meta nasal id-dar, nitrasferixxi dak li ħażżist għal ġod-djarju qadim, il-manuskritt propja tal-istorja li f'dak il-mument kien jismu ' 81 '. Dak il-working title ġie mill-fatt li l-karozza tal-linja li rikeb Steve kienet dik tar-rotta ta' Ħad-Dingli, il-wieħed u tmenin. Eventwalment biddilt l-isem għal ' Is-Sejħa ' u fl-aħħar għal ' Fil-Mergħat tal-Impossibbli ', isem li għadni niftakar il-post eżatt fejn ġieni f'moħħi – fuq ir-riħ ta' Rdum de Piro. U l-vjaġġ li beda Steve, tkompla u tlesta fit-tieni parti ta' Unus Mundus – Jien, Wieħed Minnhom , li se jkun ippubblikat aktar tard din is-sena. It-tmien parti minn serje ta' bloggati dwar it-triloġija Il-Logħba tal-Allat, dwar l-ideat, il-proċessi u t-triq li wasslithom fuq l-ixkafef tal-ħwienet . . . Ħaġa ġo ħaġa, ħaġa moħġaġa. Dejjem għoġobni l-logħob bil-kliem u bil-viżwali. Fiha ċertu faxxinu xi ħaġa moħbija li trid issibha, li trid tikxifha. U meta ssibha, tibqa' tfittex u ssib xi ħaġa oħra, moħbija aktar 'l isfel. Dan kien il-kunċett wara l-logħba ċkejkna li hemm fil-qxur tat-triloġija tiegħi. Jekk wieħed jifli sew il-qoxra ta' It-Tielet Qamar , isib għadd ta' bhejjem moħbijin fid-dell tas-siġra maestuża li hemm f'nofs ir-raħal fuq il-faċċata. Minbarra n-nagħaġ li jidher sew jirgħa qalb il-friegħi ġganteski, hemm għadd ta' gniedes moħbijin fuq wara tas-siġra. Dettal mill-qoxra ta' It-Tielet Qamar U moħbi fil-qoxra ta' L-Aħħar Ħolma hemm ġurdien ċkejken, jittawwal lill-qarrej kurjuż biżżejjed biex jifli u jqalleb fost il-qoxra doppja tat-tieni volum. Il-ġurdien fil-qoxra ta' L-Aħħar Ħolma Din il-logħba żgħira li ħoloq l-artist Matthew Grima Connell hija eku ta' tradizzjoni li kien beda Terence Cuneo , artist Ingliż magħruf għall-pitturi ta' ferroviji. F'ħafna mill-pitturi tiegħu, Cuneo kien jaħbi ġurdien, li ħafna ammiraturi tiegħu kienu jinħlew ifittxu. Fl-istess ħin, din it-tfittxija għal xi ħaġa mistura, tirrapreżenta wkoll l-avventura tal-protaginisti ta' Il-Logħba tal-Allat, fejn kontinwament iridu jsolvu taħbiliet u jiskopru xi jridu jagħmlu biex itemmu l-vjaġġi tagħhom b'wiċċ il-ġid. U fil-qoxra ta' Is-Sitt Aħwa , taħsbu li hemm xi ħaġa moħbija?